କୈଳାଶବଡିବୁ ଶିବନ  (ଜନ୍ମ: ୧୪ ଅପ୍ରେଲ ୧୯୫୭) ଜଣେ ଭାରତୀୟ ମହାକାଶ ବିଜ୍ଞାନୀ ଯିଏକି ମହାକାଶ ବିଭାଗର ସଚିବ ତଥା ଭାରତୀୟ ମହାକାଶ ଗବେଷଣା ସଂସ୍ଥା  (ଇସ୍ରୋ) ଏବଂ ମହାକାଶ ଆୟୋଗର ଅଧକ୍ଷ ଭାବରେ କାର୍ଯ୍ୟ କରିଥିଲେ  । ପୂର୍ବରୁ ସେ ବିକ୍ରମ ସାରାଭାଇ ସ୍ପେସ୍ ସେଣ୍ଟର ଏବଂ ଲିକ୍ୱିଡ୍ ପ୍ରପୁଲସନ୍ ସିଷ୍ଟମ୍ ସେଣ୍ଟରର ନିର୍ଦ୍ଦେଶକ ଭାବରେ ମଧ୍ୟ କାର୍ଯ୍ୟ କରିଛନ୍ତି । ପ୍ରାରମ୍ଭିକ ଜୀବନ ୧୯୫୭ ମସିହାର ଅପ୍ରେଲ ୧୪ ତାରିଖରେ ତାମିଲନାଡ଼ୁର କନ୍ୟାକୁମାରୀ ଜିଲ୍ଲାର ନାଗର୍‌କୋଇଲ୍ ନିକଟସ୍ଥ ମେଳା ସରକ୍କାଲଭିଲାଇଠାରେ ଜନ୍ମଗ୍ରହଣ କରିଥିଲେ । ତାଙ୍କ ବାପାଙ୍କ ନାମ କୈଳାଶବଡିବୁ ଏବଂ ମାଆଙ୍କ ଚେଲ୍ଲମ୍ । ଶିକ୍ଷା ସେ ତାଙ୍କ ଗାଁ ସ୍କୁଲରୁ ପ୍ରାଥମିକ ଶିକ୍ଷା ଗ୍ରହଣ କରିଥିଲେ ଏବଂ ପରେ ଭାଲ୍ଲାଙ୍କୁମାରନଭିଲାଇଠାରେ ପଢ଼ିଥିଲେ । ସେ ତାଙ୍କ ପରିବାରର ପ୍ରଥମ ସ୍ନାତକ । ପରେ, ୧୯୮୦ ମସିହାରେ ସେ ମାଡ୍ରାସ୍ ଇନଷ୍ଟିଚ୍ୟୁଟ୍ ଅଫ୍ ଟେକ୍ନୋଲୋଜିରୁ ଏରୋନେଟିକାଲ୍ ଇଞ୍ଜିନିୟରିଂରେ ସ୍ନାତକ କରିଥିଲେ । ଏହା ପରେ ସେ ୧୯୮୨ ମସିହାରେ ବାଙ୍ଗାଲୋରସ୍ଥିତ ଇଣ୍ଡିଆନ ଇନଷ୍ଟିଚ୍ୟୁଟ ଅଫ୍ ସାଇନ୍ସରୁ ଏରୋସ୍ପେସ ଇଞ୍ଜିନିୟରିଂରେ ସ୍ନାତକୋତ୍ତର କରିଥିଲେ ଏବଂ ଇସ୍ରୋରେ କାମ କରିବା ଆରମ୍ଭ କରିଥିଲେ । ସେ ୨୦୦୬ ମସିହାରେ ଇଣ୍ଡିଆନ୍ ଇନଷ୍ଟିଚ୍ୟୁଟ୍ ଅଫ୍ ଟେକ୍ନୋଲୋଜି, ବମ୍ବେରୁ ଏରୋସ୍ପେସ୍ ଇଞ୍ଜିନିୟରିଂରେ ଡକ୍ଟରେଟ୍ ଡିଗ୍ରୀ ହାସଲ କରିଥିଲେ । ବୃତ୍ତି ଇସ୍ରୋରେ ସେ ଯାନର ଆକାର ଓ ବିକାଶ ପାଇଁ କାମ କରୁଥିଲେ । ୧୯୮୨ ମସିହାରେ ପୋଲାର ସାଟେଲାଇଟ୍ ଲଞ୍ଚ୍ ଭେଇକିଲ୍‌ ପ୍ରକଳ୍ପରେ କାମ କରିବା ପାଇଁ ସେ ଇସ୍ରୋରେ ଯୋଗ ଦେଇଥିଲେ । ୨ ଜୁଲାଇ ୨୦୧୪ରେ ସେ ଇସ୍ରୋର ଲିକ୍ୱୁଡ୍ ପ୍ରପୁଲସନ୍ ସିଷ୍ଟମ୍ ସେଣ୍ଟରର ନିର୍ଦ୍ଦେଶକ ଭାବରେ ନିଯୁକ୍ତ ହୋଇଥିଲେ । ତାଙ୍କୁ ଅପ୍ରେଲ ୨୦୧୪ରେ ଚେନ୍ନାଇସ୍ଥିତ ସତ୍ୟଭାମା ବିଶ୍ୱବିଦ୍ୟାଳୟରୁ ଡକ୍ଟର ଅଫ୍ ସାଇନ୍ସ ପ୍ରଦାନ କରାଯାଇଥିଲା । ୧ ଜୁନ୍ ୨୦୧୫ରେ, ସେ ବିକ୍ରମ ସାରାଭାଇ ସ୍ପେସ୍ ସେଣ୍ଟରର ନିର୍ଦ୍ଦେଶକ ଭାବରେ ନିଯୁକ୍ତ ହୋଇଥିଲା । ଜାନୁଆରୀ ୨୦୧୮ରେ ସେ ଇସ୍ରୋର ମୁଖ୍ୟ ଭାବରେ ନିଯୁକ୍ତ ହୋଇଥିଲେ ଏବଂ ସେ ୧୫ ଜାନୁଆରୀରେ କାର୍ଯ୍ୟଭାର ଗ୍ରହଣ କରିଥିଲେ । ତାଙ୍କ ଅଧ୍ୟକ୍ଷତାରେ, ଇସ୍ରୋ ୨୨ ଜୁଲାଇ ୨୦୧୯ରେ ଚନ୍ଦ୍ରଯାନ ୨ର ଉତ୍‍‍ପେକ୍ଷଣ କରାଯାଇଥିଲା । ୩୦ ଡିସେମ୍ବର ୨୦୨୦ରେ, ଇସ୍ରୋରେ ତାଙ୍କର ଅଧ୍ୟକ୍ଷତା ଏକ ବର୍ଷ ପର୍ଯ୍ୟନ୍ତ ଜାନୁଆରୀ ୨୦୨୨କୁ ବୃଦ୍ଧି କରାଯାଇଥିଲା । ୨୫ ଜାନୁୟାରୀ ୨୦୨୧ରେ ସେଣ୍ଟ୍ରାଲ ଭିଜିଲାନ୍ସ କମିଶନ  (ସିଭିସି) ନିୟମ ଭାଙ୍ଗି ତାଙ୍କ ପୁଅକୁ ଇସ୍ରୋର ଲିକ୍ୱୁଡ୍ ପ୍ରପୁଲସନ୍ ସିଷ୍ଟମ୍ ସେଣ୍ଟରରେ ଭର୍ତ୍ତି କରିଥିବା ଅଭିଯୋଗ ଆଣିଥିଲା  ।